Hagyatéki eljárásról tájékoztató

A hagyatéki eljárás célja, hogy rendezze a Jánoshalmán állandó lakcímmel rendelkező elhunytak vagyoni helyzetét.

A hagyatéki eljárásról szóló [2010. évi XXXVIII. törvény](https://net.jogtar.hu/jr/gen/hjegy_doc.cgi?docid=A1000038.TV) rendelkezései alapján az eljárás a halottvizsgálati bizonyítvány beérkezésével hivatalból indul, de kérelemre az öröklésben érdekeltek is megindíthatják, amennyiben rendelkeznek azokkal az adatokkal, amelyek a hagyatéki leltár elkészítéséhez szükségesek.

Abban az esetben, amikor hivatalból indul az eljárás, az ügyintézők írásban keresik meg a halottvizsgálati bizonyítványon szereplő hozzátartozót, és tájékoztatják, hogy milyen iratokat és adatokat kell beszerezniük, mielőtt személyesen felkeresik a hivatalt, ahol büntetőjogi felelőssége tudatában, aláírásával igazolja az adatok valódiságát.

Kötelezően feltüntetendő ingatlan vagyon esetében az adóosztály bevonásával az ingatlan értékbecslése is megtörténik.

A hagyatéki ügyintézők a helyszíni – és széf-leltár lebonyolítását is végzik, és szükség esetén biztosítási intézkedéseket tesznek (például a lakás zárolása, az ingóságok illetve készpénz bírói letétben való elhelyezése).

A hagyatéki eljárás a közjegyzőnél fejeződik be, ahol tárgyalás keretében átadják a vagyont az örökösöknek. A tárgyalás időpontjáról a közjegyző értesíti az érdekelteket.